### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

I samarbejde med Ungdommens Uddannelsesvejledning har Borgerservice udviklet en prototype på et undervisningskoncept målrettet 8.-10. klassetrin og ungdomsuddannelserne om offentlig digitalisering. Formålet med undervisningen er at klæde de unge på til det individuelle ansvar, der følger, når man som 15-årig i [adresse] bliver digital myndig. I forsøgsperioden har man undervist 25 klasser. Uden yderligere finansiering ophører tilbuddet medio 2022. Børn og ungebyrådet har efterspurgt en fortsættelse og udbredelse specifikt af dette undervisningskoncept. Byrådet godkendte d. 25. maj børne- og ungebyrådets indstilling.

Udvidelsesforslaget går ud på at videreudvikle, konsolidere og drifte undervisningskonceptet, så det løbende tilbydes så mange unge i [adresse] som muligt. Uddannelsesinstitutionerne kan booke Borgerservice til lektioner om at blive ”digital voksen”. I lektionen introduceres eleverne til grundlæggende viden om NemID/MitID, borger.dk, den digitale postkasse og digital service i den offentlige sektor samt sikker digital færden – digital inklusion. Udbredelse af konceptet forudsætter tydelig kommunikation om tilbuddet til målgruppen samt en løbende dialog imellem Borgerservice og MBU samt kommunens ungdomsuddannelser. Realisering af forslaget kræver driftsressourcer til den konkrete gennemførelse af undervisningen og kan skaleres. Der er i byrådsindstillingen foreslået en bevilling på 650.000 kr. i 2023 svarende til 200 lektioner, som efterfølgende skaleres op til 1 mio. kr. og 300 lektioner pr. år.